(2)	पिंगला नाड़ी – यह वह नाड़ी है जो इंगला के पूरक के रूप में नाक की दायी तरफ से आज्ञा-चक्र से होते हुये मूलाधार-चक्र तक जाती है तत्पश्चात् स्वाधिष्ठान, मणिपूरक, अनाहत्, विशुद्ध एवं आज्ञा-चक्र में आकर अपने प्रवेश के समय वाली पूर्वावस्था में मिल जाती है। पिंगला नाड़ी, इंगला नाड़ी की एकमात्र पूरक नाड़ी है। यदि इंगला ऋण-विद्युत है तो पिंगला धन-विद्युत है। यदि इंगला गंगा है तो पिंगला यमुना, यदि इंगला चन्द्रनाड़ी है तो पिंगला सूर्य। यदि इंगला स्त्री प्रधान है तो पिंगला पुरुष प्रधान नाड़ी। जिस प्रकार इंगला नाड़ी मुलायम अथवा नरम कार्यों को करने के लिए नियत की गयी है, ठीक उसी प्रकार पिंगला नाड़ी कठोर अथवा कठिन कार्यों को करने के लिए नियत की गई है। इंगला नाड़ी और पिंगला नाड़ी इन दोनों की शक्ति सीमा ब्रह्माण्ड है अर्थात परमात्मा, आदि-शक्ति और आत्मा को छोड़कर ब्रह्माण्ड का प्रत्येक कार्य इच्छानुसार इसके सहारे किया जा सकता है। केवल आत्मा, आदि-शक्ति और परमात्मा ही इसके कार्य क्षेत्र अथवा प्रभाव से परे हैं, शेष सब इसके अधीन रहता है। ज्योतिष विद्या की उत्पत्ति भी इन्ही दोनों नाड़ियों से होती है साथ ही साथ रोग-व्याधि यहाँ तक कि जन्म और मौत को भी इन दोनों के सहारे इच्छानुसार किया जाता है।